Lill-personalità tal-lum ili nafha ħafna snin, għall-fatt li kienet studenta fil-klassi miegħi meta konna nattendu s-sekondarja. Minn dejjem kont nammiraha, għax kienet u għadha persuna brillanti, intelliġenti ħafna u fuq kollox persuna li ma taqta' qalbha minn xejn. Qed nirreferi għal Jeanesse Abela. Għandha 40 sena, toqgħod l-Imsida, u taħdem bħala skrivana. Il-passatempi tagħha huma s-safar, il-ħruġ ma' sħabha, tisma' l-mużika, l-avventuri, tuża l-Facebook u l-gadgets, l-għawm u tieħu sehem f'xi feature jew drama. Bħala karattru hija persuna ferriħija, determinata, rasha iebsa, tħobb lil kulħadd u kif ħafna jgħidulha ftit crazy għal praspar li tagħmel. Jeanesse mit-twelid bdiet tbati mill-kundizzjoni ta' cerebral palsy, u għal dawn l-aħħar 14-il sena kienet tuża siġġu tar-roti. Ħajjitha addattata għal li dik ir-realtà. Fil-fatt anke tagħti kuraġġ lil ħaddieħor. Ħallejt f'idejha sabiex telabora dwar dan il-fatt. "Snin ilu kelli intervent ta' slipped disc f'għonqi u 'l ftit indipendenza li kelli kont tliftha. Ma kinetx sitwazzjoni faċli li taċċettaha malajr għax tkun trid tiddependi min-nies u ma jkollokx privatezza. Però maż-żmien ikollok tidra s-sitwazzjoni ta' li hi u taddatta ruħek. Billi tkun ġo siġġu tar-roti, xorta tista' tagħmel affarijiet mod ieħor. Qatt m'għandek taqta' qalbek u ftakar f'dawk li huma agħar minnek," bdiet tgħidli determinata Jeanesse. L-operazzjoni u d-determinazzjoni tagħha għenuha ħafna Iżda fortunatament, u riċentament bdiet timxi wara 14-il sena fuq is-siġġu tar-roti. Dan grazzi għall-operazzjoni li għamlet taħt il-kirurgu Malti Ludvig Zrinzo. Fil-fatt din l-operazzjoni għamiltha f'Novembru 2016. "Għall-ewwel ma kinitx faċli u kont qisni qtajt qalbi għax kont inkun muġugħa ħafna. Imma darba minnhom fettilli nipprova nimxi u rnexxieli nagħmel ftit passi u bqajt għaddejja. Għalija kien ta' sodisfazzjon kbir għax l-għan tiegħi kien li nimxi u qisni rbaħt lotterija bil-ferħ," qaltli bi tbissima. Il-fiżjoterapista tagħha stess kienet infurmatha b'din l-operazzjoni. L-operazzjoni damet sejra sitt sigħat u mhux kulħadd jista' jagħmilha. Fil-fatt kien Dr. Zrinzo li ddeċieda jekk Jeanesse kinitx eliġibbli jew le, li fil-każ tagħha fil-fatt kienet eliġibbli. Kompliet tgħidli li fuqha intuża metodu msejjaħ Deep Brain Stimulation. Fi kliemha stess Deep Brain Stimulation hija operazzjoni fir-ras, jagħmlulek qisu wire li jissejjaħ electrodes li minnu jgħaddi għal fuq sidrek li jiġi imqabbad mal-pacemaker. Dan il-metodu għenha timxi, kif ukoll il-fatt li daħħlet f'rasha li trid timxi, jiġifieri d-determinazzjoni tagħha stess għenet ukoll. Fil-fatt Jeanesse hija magħrufa bħala persuna persistenti – dak li ddaħħal f'rasha trid tagħmlu. Provi ta' dan huma meta għamlet l-abseiling, il-wall climbing, iż-zip line, telgħet fuq water dinghy bi speed boat, rikbet jet ski, għamlet sand sailing u iktar. Kurżità dwar Jeanesse hija li temmen ħafna bil-Facebook u fil-fatt tużah ta' spiss. Mhux l-ewwel darba li tħobb titfa' d-dettalji ta' kull pass li tkun qed tagħmel u apparti minn hekk tikteb ħafna kliem ta' inkoraġġiment għal ħaddiehor. "Facebook għalija huwa mezz ta' komunikazzjoni li nkun nista' nesprimi ruħi biex persuni bħali, il-pubbliku jagħraf minn xiex jgħaddu ta' kuljum u xorta jibqgħu għaddejjin b'kuraġġ fejn ħadd minnhom m'għandu jaqta' qalbu," saħqet Jeanesse. Bl-uġigħ li kien ikollha, lanqas qatt ma bassret li ser terġa' timxi Jeanesse kompliet tgħidli li lanqas qatt ma kienet temmen li terġa' tiġi timxi wara dawn is-snin kollha. Dan għaliex kienet tkun muġugħa li kważi qatgħet qalbha minn kollox. "Imma mbagħad kif għedt qabel, l-għan tiegħi wara l-operazzjoni kien li nimxi, allura għamilt kuraġġ u rnexxieli. Tista' timmaġina, kont ferħana ħafna u kien ta' sodisfazzjon għalija li ser nerga' niġi ftit indipendenti bħalma kont qabel." B'wiċċha minn quddiem u b'kuraġġ għal ħaddiehor, Jeanesse hija waħda minn dawk li d-diżabilità tagħha dawritha f'abbiltà. Fi kliemha stess fil-fatt sostniet li xejn mhu impossibbli. "Li tixtieq tagħmel f'ħajtek għamlu – temmen u toħlom u tagħmilha". Mhux hekk biss, iżda Jeanesse hija l-fundatur tal-grupp LAND (Living Ability not Disability). L-għanijiet ewlenin tal-LAND huma l-edukazzjoni, l-indipendenza u fuq kollox is-soċjalizzazzjoni ta' persuni b'diżabilità fiżika għal soċjetà iktar inklussiva. Dan hu l-uniku grupp f'pajjiżna li jilqa' fi ħdanu żgħażagħ b'kull tip ta' diżabilità fiżika u żgħażagħ li m'għandhomx diżabilità li flimkien iqattgħu ħin ta' divertiment, ħbiberija u fl-istess ħin qed iderru lis-soċjetà taċċetta l-fatt li persuni b'diżabilità għandhom kull dritt jgħixu l-ħajja żagħżugħa bħal żgħażagħ oħra. Finalment bid-determinazzjoni tagħha, Jeanesse xtaqet tgħaddi messaġġ lill-qarrejja kollha, "Ħadd m'għandu jaqta' qalbu fil-ħajja, la nista' jien, jista' kulħadd," temmet tgħid Jeanesse.